โบสถ์เขาปูกโค

โบสถ์เขาปูกโค ("พรฺะวิหารฺภฺนํบูกโค") หรือที่รู้จักกันในชื่อ โบสถ์คาทอลิกเก่าแห่งภูเขาปูกโค เป็นโบสถ์โรมันคาทอลิกที่เก่าแก่เป็นอันดับสองในราชอาณาจักรกัมพูชา ตั้งอยู่บนยอดเขาปูกโค สร้างขึ้นในช่วงทศวรรษ 1920 และเป็นหนึ่งในโบสถ์ไม่กี่แห่งในกัมพูชาที่รอดพ้นจากการทำลายระหว่างยุคเขมรแดง ปัจจุบันโบสถ์แห่งนี้อยู่ในสภาพทรุดโทรม และกำลังอยู่ระหว่างการบูรณะ
ประวัติ.
โบสถ์บนยอดเขาปูกโค.
งานก่อสร้างโบสถ์บนภูเขาปูกโคเริ่มต้นขึ้นในปี ค.ศ. 1919 โดยคุณพ่อแบร์นาร์ มิชชันนารีคาทอลิกในกัมพูชาเป็นผู้ต้องการสร้างโบสถ์แห่งนี้ โดยได้รับการอุปถัมภ์จากคุณพ่อนิโกลาส์ กูเฟรอร์ อดีตอธิการบดีของคณะมิสซังต่างประเทศแห่งกรุงปารีส งานก่อสร้างนี้ควบคุมโดยโนแอล ซัลวาเรลลี นักวาดแผนที่ชาวฝรั่งเศสซึ่งได้รับการว่าจ้างจากหน่วยงานท้องถิ่นให้สร้างถนนเข้าไปยังสถานีแห่งใหม่บนภูเขาปูกโค ซึ่งต่อมาบุตรชายของเขาได้รับบัพติศมาเมื่อโบสถ์สร้างเสร็จ 
ในเดือนมีนาคม ค.ศ. 1928 หลังจากการก่อสร้างมาเกือบสิบปีเนื่องจากความห่างไกลและความยากลำบากด้านการขนส่ง คุณพ่อมอนซินญอร์ ฌอง-โกลด์ บูชูต์ ได้ประกอบพิธีเฉลิมฉลองโบสถ์ร่วมกับบาทหลวงอีกเจ็ดรูป ต่อหน้ามาดามเลอ ฟอล ภรรยาข้าหลวงประจำกัมพูชา และคริสตชนจำนวนมากจากพนมเปญและกำปอด พิธีปลุกเสกระฆังดังกล่าวเกิดขึ้นในวันเดียวกันโดยมีมาดามเลอ ฟอล เป็นแม่ทูนหัวของระฆัง ส่วนมงซิเออร์ ริชมม์ นักสำรวจเส้นทางระหว่างเมืองกระแจะและไซ่ง่อน ได้รับเลือกเป็นพ่อทูนหัว 
ที่หลบภัยเขมรแดง.
หลังจากที่สถานีถูกทิ้งร้าง โบสถ์ก็ถูกทิ้งร้างไว้เช่นเดียวกัน ซึ่งภายในถูกแบ่งแยกออกเป็นสองส่วน ส่วนสารภาพบาป และส่วนห้องน้ำและห้องครัว ทั้งยังบ่งชี้ว่าเคยเป็นป้อมปราการชั่วคราวที่สร้างขึ้นโดยเขมรแดง ศาสนสถานแห่งนี้ถูกโจมตีโดยทหารเวียดนามในช่วงทศวรรษ 1980 เมื่อกองพันฝรั่งเศสขององค์การบริหารชั่วคราวแห่งสหประชาชาติในกัมพูชาเข้ายึดครองเขาปูกโคในปี ค.ศ. 1993 และตั้งสำนักงานใหญ่ในโรงแรมปูกโคพาเลซเดิม เขมรแดงจึงออกจากโบสถ์ที่ยึดครองไว้ใกล้ ๆ ตั้งแต่ทศวรรษ 1970 
สภาพโบสถ์ในปัจจุบัน.
นับตั้งแต่การล่มสลายของระบอบคอมมิวนิสต์และการสถาปนาสถาบันพระมหากษัตริย์ขึ้นมาใหม่ในกัมพูชา โบสถ์เขาปูกโคเป็นหนึ่งในโบสถ์ไม่กี่แห่งที่รัฐบาลกัมพูชาอนุญาตให้คริสตจักรคาทอลิกใช้ในพิธีกรรมทางศาสนา เช่นเดียวกับโบสถ์นักบุญยอแซฟในกรุงพนมเปญ โบสถ์นักบุญมีคาเอลในสีหนุวิลล์ และที่ดินโดยรอบอาสนวิหารแม่พระรับเกียรติยกขึ้นสวรรค์ในพระตะบอง 
ในปี ค.ศ. 2008 นักท่องเที่ยวกล่าวว่าพวกเขายังคงเห็นร่องรอยกระสุนปืนที่ปะทะกันตลอดช่วงสงครามอันยาวนานของกัมพูชาบนผนังโบสถ์
การฟื้นฟูบูรณะ.
ในวันคริสต์มาสอีฟ ค.ศ. 2017 รัฐบาลกัมพูชาได้เชิญคุณพ่อ โอลิเวียร์ ชมิตต์เฮาสเลอร์ ประมุขมิสซังแห่งกัมพูชาพร้อมด้วยผู้แทนคริสตจักรคาทอลิกท่านอื่น ๆ โดยได้คืนกรรมสิทธิ์อาคารและที่ดินโดยรอบให้แก่คริสตจักรคาทอลิกอย่างเป็นทางการ โดยยอมรับถึงการใช้สถานที่ศักดิ์สิทธิ์แห่งนี้อย่าง “น่าละอาย” ในช่วงที่ถูกเขมรแดงยึดครอง การคืนทรัพย์สินนี้ให้แก่ประมุขมิสซังแห่งกัมพูชาเพื่อบูรณะโบสถ์ ซึ่งเป็นโครงการที่เริ่มระดมทุนอย่างเป็นทางการในเดือนพฤษภาคม ค.ศ. 2021 
สถาปัตยกรรม.
โบสถ์แห่งนี้ออกแบบตามแบบแผนดั้งเดิมโดยสร้างด้วยหินที่สกัดมาจากด้านข้างของเขา และมีหอระฆังเตี้ย ๆ ที่มีไม้กางเขนวางอยู่ด้านบนซึ่งทำขึ้นเพื่อรองรับลมพายุ โบสถ์สร้างขึ้นในสไตล์นีโอ-โรมาเนสก์ โดดเด่นด้วยห้องใต้ดินอุโมงค์ มีหน้าต่างโค้งครึ่งวงกลมและแถบที่พาดผ่านตัวอาคาร ปี ค.ศ. 2010 นักท่องเที่ยวสามารถเห็นเศษอิฐแก้วเกาะอยู่ตามมุมหน้าต่างกลางโบสถ์ โดยหน้าต่างด้านหนึ่งมีโครงร่างของไม้กางเขนซึ่งขึ้นสนิมเพียงเล็กน้อย
ความนิยม.
การแสวงบุญทางคริสตศาสนา.
โบสถ์เขาปูกโคเป็นหนึ่งในโบสถ์ไม่กี่แห่งในกัมพูชาที่รอดพ้นจากการทำลายล้างของเขมรแดง โบสถ์แห่งนี้จึงกลายเป็นสถานที่สำคัญสำหรับการแสวงบุญของชุมชนคาทอลิกขนาดเล็กในกัมพูชา โบสถ์แห่งนี้ยังต้อนรับผู้แสวงบุญจำนวนมากจากเวียดนาม ซึ่งนำวัตถุมงคลต่าง ๆ มาประดิษฐานไว้ ณ ที่แห่งนี้ เช่น รูปปั้นพระหฤทัยศักดิ์สิทธิ์และพระแม่มารี ลูกประคำ และเทียน เป็นต้น
พรีเวดดิ้ง.
โบสถ์เขาปูกโคกลายเป็นสถานที่ยอดนิยมที่ต้องไปเยือนสำหรับการถ่ายภาพพรีเวดดิ้งของชาวเขมร 
ในวัฒนธรรมสมัยนิยม.
โบสถ์เขาปูกโค ได้กลายเป็นสถานที่ทั่วไปที่แสดงออกถึงความคิดถึงอดีต:
<templatestyles src="Template:Quote_box/styles.css" />
มีการค้นพบซากปรักหักพังของปอปอกวิลบนยอดเขาปูกโคในกัมพูชา ซึ่งเป็นสมบัติของนักเดินทางที่มีคุณค่า... ที่นั่น คุณจะพบซากเมืองสมัยอาณานิคมของฝรั่งเศส ได้แก่ ที่ทำการไปรษณีย์ที่พังทลาย และโบสถ์คาทอลิกที่ว่างเปล่า 
แอนน์ เลาร่า สโตเลอร์, "Imperial Debris: Reflections on Ruins and Ruination"
สภาพอันรกร้างและสภาพอากาศที่มีหมอกตลอดทั้งปีทำให้ที่นี่กลายเป็นสถานที่นิยมพูดถึงในวรรณกรรมแนวสยองขวัญ 
แหล่งอ้างอิง.
<templatestyles src="Reflist/styles.css" />
ดูเพิ่ม.
]